<classify> WAKILI wa kujitegemea, Jeremiah Mtobesya anayewatetea vigogo tisa wa Chama cha Demokrasia na Maendeleo Chadema, akiwemo Mwenyekiti wake, Freeman Mbowe pichani, wanaokabiliwa na mashitaka ya kufanya mkusanyiko usio halali katika Mahakama ya Hakimu Mkazi Kisutu, amejitoa katika kesi hiyo.Wakili Mtobesya alifanya maamuzi hayo jana mbele ya Hakimu Mkazi Mkuu, Wilbard Mashauri baada ya upande wa mashitaka ukiwakilishwa na Wakili wa Serikali Mkuu, Faraja Nchimbi kudai kuwa kwa kuwa mahakama imeyatupilia mbali maombi ya washitakiwa kuhusu kuahirishwa kwa kesi hiyo, wanaomba wawasomee maelezo ya awali. Hata hivyo, Wakili Mtobesya aliiomba mahakama hiyo iahirishe kesi hiyo hadi Agosti 27, mwaka huu, kwa kuwa wateja wake hawakujiandaa kusomewa maelezo hayo.Kutokana na mabishano hayo, Hakimu Mashauri alisema anakubaliana na upande wa mashitaka kwamba Mbowe na wenzake, wasomewe maelezo ya awali leo jana bila kuahirisha kesi hiyo. Baada ya kuelezwa hayo, Wakili Mtobesya alisimama na kuieleza mahakama kuwa anajitoa kuwatetea Mbowe na wenzake kwamba akiendelea kuwawakilisha washitakiwa hao, anahisi hawatatendewa haki. Wakili huyo baada ya kujitoa, alibeba mikoba yake na kutoka nje ya chumba cha mahakama na kumuacha Wakili Peter Kibatala pekee akiwawakilisha washitakiwa hao.Kutokana na hali hiyo, Hakimu Mashauri aliahirisha kesi hiyo hadi Agosti 27, mwaka huu kwa ajili ya kuwasomea washitakiwa maelezo ya awali. Awali, akitoa uamuzi katika maombi ya washitakiwa, Hakimu Mashauri alisema kuwa anayatupilia mbali maombi hayo kwa sababu Kifungu cha 255 1 2 cha Mwenendo wa Makosa ya Jinai Sura ya 20 iliyofanyiwa Marekebisho mwaka 2002, walichokiainisha mawakili wa upande wa utetezi katika maombi yao, hakiipi mamlaka mahakama hiyo kuahirisha kesi.Washitakiwa hao waliwasilisha maombi ya kutaka kesi hiyo ya jinai namba 1122018, iahirishwe katika Mahakama ya Kisutu ili kusubiri maombi ya rufaa yao yaliyopo Mahakama ya Rufani, yasikilizwe na kutolewa maamuzi. Akitoa sababu za kuleta maombi hayo, Wakili Kibatala alidai mahakamani hapo kuwa mahakama hiyo inayo mamlaka ya kuahirisha kesi hiyo kwa kipindi kisichozidi siku 30 kwa kuwa washitakiwa hao wapo nje kwa dhamana. Alidai kuwa Kifungu cha 225 1 2 Sura ya 20 ya Sheria ya Mwenendo wa Makosa ya Jinai, ambacho ndio wametumia kuleta maombi hayo, kinaipa mahakama hiyo mamlaka ya kufanya hivyo.Alidai rufaa hiyo inatokana na maamuzi ya Mahakama Kuu kuyatupilia mbali maombi yao ya marejeo Hoja hizo zilipingwa na upande wa mashitaka, ambao uliwakilishwa na Wakili Nchimbi akidai kuwa maombi ya upande wa utetezi, yana makosa ya kisheria na kwamba hayana miguu ya kusimamia mbele ya mahakama hiyo. Nchimbi alidai kuwa maombi hayo yana lengo la kuchelewesha na kwamba kesi hiyo hati waliyoiwasilisha mahakamani hapo Agosti 14, mwaka huu, inakidhi vigezo vya kisheria vya uandishi wa hati kinzani.Upande wa utetezi hawana kitu kipya walichokiwasilisha mahakamani kwa kuwa mara kadhaa wamekuwa wakiwasilisha maombi tofauti tofauti na mahakama imekuwa ikitoa maamuzi na kuyatupilia mbali, alidai Nchimbi. Mbali na Mbowe, washitakiwa wengine katika kesi hiyo ni Katibu Mkuu wa Chadema, Dk Vincent Mashinji, Mbunge wa Iringa Mjini, Peter Msigwa, Naibu Katibu Mkuu Zanzibar, Salum Mwalimu, Naibu Katibu Mkuu Bara na Mbunge wa Kibamba, John Mnyika, Mbunge wa Tarime Vijijini, John Heche, Mbunge wa Kawe, Halima Mdee na Mbunge wa Bunda, Esther Bulaya.Miongoni mwa mashitaka yanayomkabili washitakiwa hao ni kula njama kwa nia ya kutenda kosa, kufanya mkusanyiko usio halali, kufanya mkusanyiko wenye ghasia na kukiuka tamko la kutawanyika na kuendeleza mkusanyiko wenye ghasia. Washitakiwa hao wanadaiwa kati ya Februari Mosi na 16, mwaka huu, Dar es Salaam kwa pamoja na ujumla wao walikula njama ya kutenda makosa ya kufanya mkusanyiko usio halali, mkusanyiko wenye ghasia na kukiuka tamko la kutawanyika.Pia wanadaiwa wakiwa na wenzao 12 ambao hawapo mahakamani siku hiyo, waliandamana isivyo halali wakiwa na lengo la kuvamia ofisi ya Mkurugenzi wa Manispaa ya Kinondoni na kutokana na mkusanyiko huo wa ghasia, walisababisha kifo cha Akwilina Akwiline na majeraha kwa askari H. 7856 Konstebo Fikiri na E6976 Koplo Rahim Msangi.  <topic>: kitaifa 